Γνωμοδότηση της Οικονομικής και Κοινωνικής Επιτροπής σχετικά με την "Πρόταση οδηγίας του Ευρωπαϊκού Κοινοβουλίου και του Συμβουλίου για την τροποποίηση της οδηγίας 85/611/EOK για το συντονισμό των νομοθετικών, κανονιστικών και διοικητικών διατάξεων σχετικά με ορισμένους οργανισμούς συλλογικών επενδύσεων σε κινητές αξίες (ΟΣΕΚΑ)"(1)

(1999/C 116/11)

Στις 26 Οκτωβρίου 1998 και σύμφωνα με το άρθρο 198 της Συνθήκης περί ιδρύσεως της Ευρωπαϊκής Κοινότητας, το Συμβούλιο αποφάσισε να ζητήσει τη γνωμοδότηση της Οικονομικής και Κοινωνικής Επιτροπής σχετικά με την ανωτέρω πρόταση.

Το τμήμα ενιαίας αγοράς, παραγωγής και κατανάλωσης στο οποίο ανατέθηκε η προετοιμασία των σχετικών εργασιών της ΟΚΕ υιοθέτησε τη γνωμοδότησή του στις 11 Φεβρουαρίου 1999 με βάση την εισηγητική έκθεση του κ. Levitt.

Κατά την 361η σύνοδο ολομέλειας της 24ης και 25ης Φεβρουαρίου 1999 (συνεδρίαση της 25ης Φεβρουαρίου), η Οικονομική και Κοινωνική Επιτροπή υιοθέτησε την ακόλουθη γνωμοδότηση με 60 ψήφους υπέρ και 4 κατά.

1. Εισαγωγή

1.1. Στην οδηγία 85/611/ΕΟΚ(2), σχετικά με ορισμένους οργανισμούς συλλογικών επενδύσεων σε κινητές αξίες (ΟΣΕΚΑ) καθιερώνεται ένα καθεστώς "ενιαίας άδειας" για οργανισμούς συλλογικών επενδύσεων (δηλαδή άδεια πώλησης προϊόντων στο εσωτερικό της Ενιαίας Αγοράς με βάση την έγκρισή τους σε άλλο κράτος μέλος). Σήμερα έχουν ιδρυθεί οργανισμοί συλλογικών επενδύσεων σε όλα τα κράτη μέλη ενώ πριν από την έγκριση της οδηγίας το 1985 δεν ήταν διαδεδομένοι. Ωστόσο ο αντίκτυπος της οδηγίας έχει περιοριστεί διότι το καθεστώς της ενιαίας άδειας ισχύει μόνο για επενδύσεις σε κινητές αξίες (ιδίως μετοχές και ομολογίες) διαπραγματεύσιμες σε χρηματιστήριο ή σε παρόμοια ελεγχόμενη αγορά.

1.1.1. Σήμερα προτείνεται να παραμείνουν οι βασικές αρχές της οδηγίας ΟΣΕΚΑ αλλά να επεκταθεί το πεδίο εφαρμογής της. Αυτές οι βασικές αρχές είναι: ασφάλεια του επενδυτή, διαφάνεια, ποιότητα των στοιχείων ενεργητικού και κατάλληλες ρυθμίσεις. Τούτο δεν διασφαλίζει ότι οι ιδιώτες επενδυτές δεν θα ζημιωθούν ποτέ, αλλά μπορούν να είναι σίγουροι ότι οι ΟΣΕΚΑ θα διέπονται από τις κατάλληλες ρυθμίσεις και θα ισχύουν γι αυτούς τα βασικά πρότυπα.

1.1.2. Οι αγορές έχουν εξελιχθεί από τη θέση σε ισχύ της αρχικής οδηγίας που εγκρίθηκε το 1985. Η οδηγία αυτή ήταν το αποτέλεσμα προτάσεων που ανάγονται στη δεκαετία του '70. Από το 1985 οι κεφαλαιαγορές έχουν εξελιχθεί και έχουν προκύψει διαφορές στην εφαρμογή της οδηγίας από τα διάφορα κράτη μέλη. Επίσης, έκτοτε η σημασία της Ενιαίας Αγοράς στον τομέα των χρηματοπιστωτικών υπηρεσιών αντικατοπτρίζεται στους στόχους της ΕΕ και στην ανάπτυξη της νομοθεσίας, συμπεριλαμβανομένης της διευκρίνισης ορισμένων βασικών αρχών και εννοιών. Κατά συνέπεια, η αναθεώρηση της οδηγίας του 1985 είναι αναγκαία από πολλές απόψεις.

1.2. Το προτεινόμενο νομοθετικό πλαίσιο θα εξασφαλίσει, σύμφωνα με την Επιτροπή, υψηλό επίπεδο προστασίας των ιδιωτών επενδυτών με την καθιέρωση προδιαγραφών για τα προϊόντα επένδυσης και για τους επενδυτές ταυτόχρονα. Όσον αφορά τα προϊόντα οι προτεινόμενοι κανόνες θα εξασφαλίζουν ότι τα κεφάλαια του δημοσίου επενδύονται σε επιλέξιμα στοιχεία ενεργητικού και ότι τηρούνται οι απαιτήσεις κατανομής κινδύνων. Όσον αφορά τους διαχειριστές χαρτοφυλακίου, με τους κανόνες θα επιβάλλεται αυστηρή πρόσβαση στην αγορά και λειτουργικοί όροι και έλεγχοι.

1.3. Προτάθηκαν δύο τροποποιητικές οδηγίες(3). Η γνωμοδότηση αυτή επικεντρώνεται στην πρόταση σχετικά με το "προϊόν" (επενδυτικά κεφάλαια). Θα πρέπει να επεκταθεί το φάσμα των χρηματοπιστωτικών στοιχείων στα οποία μπορούν να επενδύσουν οι οργανισμοί συλλογικών επενδύσεων που επωφελούνται από την καθιέρωση της ενιαίας άδειας. Στο μέλλον, στους ΟΣΕΚΑ θα επιτρέπεται να επενδύουν όχι μόνο σε εισηγμένες μετοχές και ομολογίες αλλά και σε τραπεζικές καταθέσεις (αμοιβαία κεφάλαια διαθεσίμων), μέσα χρηματαγοράς (κεφάλαια χρηματαγορών), σε τυποποιημένες προθεσμιακές συμβάσεις χρηματοπιστωτικών μέσων και συμβάσεις προαιρέσεων διαπραγματεύσιμες σε ελεγχόμενες αγορές και σε μερίδια άλλων οργανισμών συλλογικών επενδύσεων (funds of funds). Στους προτεινόμενους κανόνες για την κατανομή των κινδύνων πρέπει να αναγνωρίζεται η εγκυρότητα των νέων τεχνικών διαχείρισης των επενδύσεων που ήδη εφαρμόζονται ευρέως και με επιτυχία, όπως αυτές που βασίζονται σε επενδύσεις σε μετοχές διαφορετικών εκδοτών μετοχών σύμφωνα με την ίδια στάθμιση που χρησιμοποιείται δέσμη μετοχών στην οποία βασίζεται ειδικός χρηματιστηριακός δείκτης.

1.4. Η άλλη πρόταση(4) επικεντρώνεται κυρίως στον οικονομικό μεσολαβητή ο οποίος μπορεί να διαχειρίζεται τους ΟΣΕΚΑ και αποτελεί αντικείμενο ξεχωριστής γνωμοδότησης(5).

1.5. Οι προτάσεις για τους ΟΣΕΚΑ προβλέπονταν στο πρόγραμμα δράσης για την Ενιαία Αγορά και αποτελούν τμήμα της προσπάθειας για τη βελτίωση της λειτουργίας της Ενιαίας Αγοράς στον τομέα των οικονομικών υπηρεσιών, σύμφωνα με την απαίτηση του Ευρωπαϊκού Συμβουλίου του Καρντίφ της 15ης και 16ης Ιουνίου.

1.6. Η ΟΚΕ στη γνωμοδότησή της(6), για την αρχική πρόταση της Επιτροπής του 1976 για τους ΟΣΕΚΑ συνεπέραινε ότι "αν και η προτεινόμενη οδηγία μπορεί να θεωρηθεί ως ένα σημαντικό βήμα προς τα εμπρός ... δεν συμβάλλει στην πλήρη επίτευξη των στόχων που αναφέρονται ... κυρίως 1) στη βελτίωση των όρων του ανταγωνισμού, 2) στην τυποποίηση όσο το δυνατό περισσότερο των υποχρεώσεων που επιβάλλονται στους ΟΣΕΚΑ, 3) στην κατάργηση των περιορισμών για την ελεύθερη κυκλοφορία μεριδίων και 4) στη διασφάλιση καλύτερης διεισδυτικότητας των κεφαλαιαγορών".

1.7. Τα κριτήρια αυτά παραμένουν σημαντικά. Η παρούσα πρόταση αποσκοπεί στο να βελτιώσει το βαθμό επίτευξής τους.

2. Κύρια σημεία του εγγράφου της Επιτροπής

2.1. Γενικές παρατηρήσεις

Στόχος της πρότασης είναι, σύμφωνα με την Επιτροπή, η άρση των φραγμών στη διασυνοριακή εμπορία των μεριδίων των ΟΣΕΚΑ μέσω:

2.1.1. της επέκτασης της ελευθερίας επένδυσης των ΟΣΕΚΑ σε ολόκληρη την ΕΕ σε άλλα χρηματοπιστωτικά στοιχεία εκτός των κινητών αξιών, όπως είναι, παραδείγματος χάριν, τα μερίδια άλλων συλλογικών οργανισμών· τα μέσα χρηματαγορών· οι τραπεζικές καταθέσεις και οι τυποποιημένες προθεσμιακές συμβάσεις χρηματοπιστωτικών μέσων και οι συμβάσεις προαιρέσεων·

2.1.2. τροποποιήσεων, στο φως των νέων τεχνικών διαχείρισης του χαρτοφυλακίου ώστε να γίνονται δεκτά τα "tracker funds" (οργανισμοί αναπαραγωγής της σύνθεσης των χρηματιστηριακών δεικτών), όπου κρατώνται μετοχές που αντιπροσωπεύουν τα υποκείμενα στοιχεία ενός χρηματιστηριακού δείκτη και οι οποίες τροποποιήσεις επιτρέπουν σε έναν εκδότη την αύξηση των επενδύσεων σε 35 % κατ'ανώτατο όριο από το υφιστάμενο 10 %. Στόχος είναι η επίτευξη ευέλικτων κανόνων κατανομής των κινδύνων·

2.1.3. της εξάλειψης των αβεβαιοτήτων από τον ορισμό των "κινητών αξιών" ώστε να καταστεί σαφές ότι καλύπτονται τα μέσα χρηματαγοράς.

2.1.4. Με την πρόταση θα πρέπει επίσης να εισαχθούν ελάχιστοι κανόνες ελέγχου των κινδύνων για τις κυριότερες συναλλαγές τις οποίες τα κράτη μέλη επιτρέπουν στους ΟΣΕΚΑ να διενεργούν για την "αποτελεσματική διαχείριση του χαρτοφυλακίου", και ειδικότερα η χρήση παραγώγων μέσων, συμπεριλαμβανομένων των εξωχρηματιστηριακών, και των πράξεων δανεισμού στις οποίες οι ΟΣΕΚΑ ενεργούν ως δανειστές.

2.1.5. Με την πρόταση αποσαφηνίζεται η απαίτηση ότι οι θυγατρικές των εταιρειών επενδύσεων πρέπει κανονικά να έχουν συσταθεί σε ένα κράτος μέλος.

2.1.6. Με την πρόταση η Επιτροπή Επικοινωνίας, που συστάθηκε με βάση την αρχική οδηγία για τους ΟΣΕΚΑ, εξουσιοδοτείται να προβαίνει στο πλαίσιο της διαδικασίας επιτροπών σε τεχνικές προσαρμογές της οδηγίας.

2.1.7. Με την πρόταση εισάγονται νέες απαιτήσεις διαφάνειας ώστε να παρέχονται στους επενδυτές συμπληρωματικές πληροφορίες, συμπεριλαμβανομένης της αναπαραγωγής των χρηματιστηριακών δεικτών και των επενδύσεων σε προθεσμιακά παράγωγα μέσα.

2.2. Ειδικές τροποποιήσεις (βλ. παράρτημα)

2.2.1. Η τροποποίηση αριθ. 1 - Άρθρο 1 παράγραφος 2 που ορίζει τους ΟΣΕΚΑ επιτρέπει στις εταιρείες επενδύσεων να επενδύουν σε ευρύτερη κλίμακα χρηματοπιστωτικών στοιχείων.

2.2.2. Με την τροποποίηση αριθ. 2, με την οποία εισάγεται νέα παράγραφος 8 στο άρθρο 1 διευκρινίζεται ότι οι "κινητές αξίες" μπορούν να περιλαμβάνουν διάφορα είδη μέσων και επιδιώκεται να καταστεί σαφής η έννοια αυτή μεταξύ των κρατών μελών· τα "μέσα χρηματαγοράς" θεωρούνται ότι περιλαμβάνονται στην κατηγορία των "κινητών αξιών".

2.2.3. Η τροποποίηση αριθ. 3 προτείνει προσθήκες στην παράγραφο 1 του άρθρου 19 της αρχικής οδηγίας και επισημαίνει μια σειρά ρευστών χρηματοπιστωτικών στοιχείων, εκτός των εισηγμένων κινητών αξιών, τα οποία είναι επιλέξιμα για τις επενδύσεις των ΟΣΕΚΑ. Σε αυτά περιλαμβάνονται μερίδια άλλων ΟΣΕΚΑ, τραπεζικές καταθέσεις, προθεσμιακές συμβάσεις χρηματοπιστωτικών μέσων και συμβάσεις προαιρέσεων που είναι διαπραγματεύσιμες σε ελεγχόμενες αγορές, καθώς και τα μη εισηγμένα μέσα χρηματαγοράς που εκδίδονται από επιλέξιμους εκδότες.

2.2.4. Στις τροποποιήσεις αριθ. 4 και 5 προτείνονται διαγραφές στα άρθρα 19.2.β, 19.3 και 20 λόγω της συμπερίληψης των μέσων χρηματαγοράς στον ορισμό των "κινητών αξιών".

2.2.5. Στην τροποποίηση αριθ. 6, προτείνονται προσθήκες στο άρθρο 21 της αρχικής οδηγίας βάσει του οποίου επιτρέπεται στους ΟΣΕΚΑ να χρησιμοποιούν "τεχνικές και μέσα" για την αποτελεσματική διαχείριση του χαρτοφυλακίου χωρίς να διευκρινίζονται περαιτέρω τα είδη αυτών των τεχνικών και των μέσων. Λαμβανομένων υπόψη των νέων τεχνικών διαχείρισης χαρτοφυλακίου και αντιστάθμισης κινδύνων που αναπτύχθηκαν από τη θέσπιση της οδηγίας το 1985, η τροποποίηση αυτή προορίζεται να καταστήσει σαφές ότι οι ΟΣΕΚΑ μπορούν να συνάπτουν συναλλαγές σε όλα τα είδη παραγώγων χρηματοπιστωτικών μέσων, περιλαμβανομένων εκείνων που δεν είναι διαπραγματεύσιμα σε ελεγχόμενες αγορές (εξωχρηματιστηριακά παράγωγα - ΟΤC) και ότι οι ΟΣΕΚΑ μπορούν να ενεργούν ως δανειστές σε πράξεις δανεισμού τίτλων. Οι πράξεις αυτές ωστόσο υπόκεινται σε μέτρα που σκοπό έχουν την εξάλειψη ή τη μείωση σε αποδεκτά επίπεδα των ενδεχόμενων κινδύνων.

2.2.6. Με την τροποποίηση αριθ. 7 προτείνεται νέο άρθρο 22α για την αναπαραγωγή των χρηματιστηριακών δεικτών. Σύμφωνα με το υφιστάμενο άρθρο 22, ένας ΟΣΕΚΑ δεν μπορεί να επενδύει περισσότερο από το 10% του ενεργητικού του σε τίτλους του ιδίου εκδότη. Μια ιδιαίτερα διαδεδομένη τεχνική διαχείρισης για τους ΟΣΕΚΑ που επενδύουν κυρίως σε μετοχές βασίζεται ουσιαστικά στην αναπαραγωγή της σύνθεσης ορισμένων χρηματιστηριακών δεικτών που αντιπροσωπεύουν, σύμφωνα με την Επιτροπή, ένα κατάλληλο μέγεθος αναφοράς για τις επενδύσεις αυτές. Σκοπός της τροποποίησης είναι επομένως να καθιερώσει πιο ευέλικτες απαιτήσεις κατανομής των κινδύνων για επενδύσεις σε μετοχές που αντιπροσωπεύουν τα υποκείμενα στοιχεία επιλέξιμων χρηματιστηριακών δεικτών ώστε να διευκολύνεται η αναπαραγωγή της σύνθεσης των δεικτών αυτών. Με την τροποποίηση αυξάνεται το όριο που αναφέρεται στο άρθρο 22 σε 35% για επενδύσεις σε μετοχές του ιδίου εκδότη όταν στόχος του ΟΣΕΚΑ είναι η αναπαραγωγή της σύνθεσης εγκεκριμένου χρηματιστηριακού δείκτη.

2.2.7. Με την τροποποίηση αριθ. 8 προτείνεται νέο άρθρο 24. Οι ΟΣΕΚΑ δεν μπορούν σήμερα να επενδύουν περισσότερο από το 5 % του ενεργητικού τους σε μερίδια άλλων ΟΣΕΚΑ. Το ανώτατο αυτό όριο θεωρήθηκε υπερβολικά περιοριστικό από τα κράτη μέλη και τους φορείς του κλάδου και με την τροποποίηση το όριο αυτό αυξάνεται σε 35%, αρκεί οι ΟΣΕΚΑ να επενδύουν σε τουλάχιστον πέντε διαφορετικούς οργανισμούς συλλογικών επενδύσεων προκειμένου να διασφαλίζεται η κατανομή των κινδύνων.

2.2.8. Με την τροποποίηση αριθ. 9 προτείνεται νέο άρθρο 24α για να διευκολύνονται οι επενδύσεις σε τραπεζικές καταθέσεις καθώς και νέο άρθρο 24β. Οι ΟΣΕΚΑ μπορούν σήμερα να επενδύουν σε παράγωγα μέσα μόνο για τους σκοπούς της "αποτελεσματικής διαχείρισης χαρτοφυλακίου" και με την τροποποίηση επιτρέπεται στους ΟΣΕΚΑ, σύμφωνα με την Επιτροπή, να επενδύουν, στο πλαίσιο της γενικής επενδυτικής πολιτικής τους, σε τυποποιημένες προθεσμιακές συμβάσεις και συμβάσεις προαιρέσεων που αποτελούν αντικείμενο διαπραγμάτευσης σε ελεγχόμενες αγορές.

2.2.9. Με τις τροποποιήσεις αριθ. 10 και 11 που αφορούν το άρθρο 25.2 της αρχικής οδηγίας καθορίζεται σε 10 % το όριο του ενεργητικού των ΟΣΕΚΑ που επενδύουν σε μέσα χρηματαγοράς του αυτού εκδότη.

2.2.10. Με την τροποποίηση αριθ. 12 προτείνεται νέο άρθρο 25.3.ε) με σκοπό να διευκρινιστεί ότι οι θυγατρικές των εταιρειών επενδύσεων πρέπει κανονικά να έχουν συσταθεί σε ένα κράτος μέλος εφόσον θεωρούνται ως μέρος της οργανωτικής δομής αυτών των εταιρειών οι οποίες, για να εξασφαλίζεται η αποτελεσματική εποπτεία τους, πρέπει να είναι εγκατεστημένες στο σύνολό τους στην ΕΕ. Στο νέο άρθρο 25.3.δ) απαριθμούνται οι εξαιρετικές περιπτώσεις στις οποίες οι ΟΣΕΚΑ μπορούν να έχουν θυγατρικές σε τρίτες χώρες.

2.2.11. Οι τροποποιήσεις αριθ. 13, 14 και 15 (άρθρα 26.1.2, 41.2 και 42) αναφέρονται στις τεχνικές συνέπειες της διεύρυνσης των επενδυτικών δυνατοτήτων των ΟΣΕΚΑ.

2.2.12. Με την τροποποίηση αριθ. 16 προτείνεται νέο άρθρο 53 α) δια του οποίου ορίζονται οι εξουσίες που θα έχει, στο πλαίσιο της διαδικασίας επιτροπών, η Επιτροπή Επικοινωνίας για τους ΟΣΕΚΑ που συστάθηκε δυνάμει του άρθρου 53 της αρχικής οδηγίας με στόχο τη διευκόλυνση των μελλοντικών τεχνικών τροποποιήσεων της οδηγίας.

2.3. Το υφιστάμενο κείμενο πρέπει από πολλές απόψεις να καταστεί σαφέστερο ή να τροποποιηθεί, όπως εξηγείται παρακάτω.

3. Ειδικές παρατηρήσεις

3.1. Οι προαναφερθείσες στο σημείο 2 τροποποιήσεις πρέπει να γίνουν αποδεκτές. Συμβάλλουν στη διεύρυνση των σχετικών χρηματοπιστωτικών στοιχείων, υπό τον όρο ότι τηρούνται ορισμένες αυστηρές προϋποθέσεις.

3.2. Μέσα χρηματαγοράς (τροποποιήσεις αριθ. 2 και 3)

3.2.1. Η έννοια των μέσων χρηματαγοράς στο προτεινόμενο άρθρο 1.8β μαζί με το προτεινόμενο άρθρο 19.1 (Ι) είναι συγκεχυμένη. To άρθρο 1.8β αναφέρεται στα μέσα χρηματαγοράς εκτός από εκείνα τα οποία, με την έννοια του άρθρου Ι παράγρ. 8, σημείο β) είναι κανονικά διαπραγματεύσιμα στην αγορά. Εξυπακούεται βέβαια ότι εάν επιτραπούν επενδύσεις σε μέσα χρηματαγοράς διαπραγματεύσιμα τόσο σε ελεγχόμενες όσο και σε μη ελεγχόμενες αγορές, η διατύπωση του άρθρου 19.1 (Ι) "μέσα χρηματαγοράς μη διαπραγματεύσιμα σε ελεγχόμενη αγορά" θα πρέπει να τροποποιηθεί ως εξής: "μέσα χρηματαγοράς εκτός από εκείνα που, για τους σκοπούς του άρθρου 1.8β), είναι κανονικά διαπραγματεύσιμα στη χρηματαγορά".

3.2.2. Το άρθρο 19 παρ. 1 σημείο θ), δεύτερη περίπτωση να διατυπωθεί ως εξής: "εκδίδονται από μια επιχείρηση της οποίας οι τίτλοι είναι εισηγμένοι σε επίσημο χρηματιστήριο αξιών ή διαπραγματεύονται σε άλλες ελεγχόμενες αγορές, οι οποίες είναι αναγνωρισμένες και ανοικτές στο κοινό και των οποίων ο τρόπος λειτουργίας είναι κανονικός, ή..."

3.3. Μερίδια άλλων ΟΣΕΚΑ (funds of funds) (τροποποιήσεις αριθ. 3 και 8, που τροποποιούν το άρθρο 19.1.ε)

3.3.1. Η πρόταση για την ανάπτυξη επενδύσεων σε μερίδια άλλων ΟΣΕΚΑ είναι ευπρόσδεκτη. Τούτο επιτρέπει στους ΟΣΕΚΑ να δημιουργούν ισόρροπα, διαφοροποιημένα μερίδια πράγμα που είναι πιο οικονομικό από τη δημιουργία νέων εντελώς ξεχωριστών μεριδίων για άμεσες επενδύσεις σε αποθεματικά και ομόλογα.

3.3.2. Η Επιτροπή αναγνωρίζει ότι ο περιορισμός όσον αφορά τη δυνατότητα των ΟΣΕΚΑ να επενδύουν έως το 5 % των χρηματοπιστωτικών τους στοιχείων σε άλλους ΟΣΕΚΑ πρέπει να αρθεί, και τούτο είναι ευπρόσδεκτο. Το ερώτημα είναι ποιό πρέπει να είναι το νέο όριο. Από τη μια πλευρά υπάρχει η ανάγκη να εξασφαλιστεί η προστασία των επενδυτών με τον καταμερισμό των κινδύνων, δηλαδή την αποφυγή επενδύσεων σε μία ή σε περιορισμένο αριθμό επιχειρήσεων. Από την άλλη πλευρά, ένας ΟΣΕΚΑ στον οποίο μπορεί να επενδύσει άλλος ΟΣΕΚΑ θα πρέπει από μόνος του να έχει ευρέως διαφοροποιημένο χαρτοφυλάκιο. Η πρώτη σκέψη θέτει ένα όριο βάσει του οποίου επενδύει ένας ΟΣΕΚΑ σε άλλον ΟΣΕΚΑ, ενώ με τη δεύτερη σκέψη προτείνεται ότι δεν χρειάζεται το όριο αυτό να είναι πολύ χαμηλό. Για παράδειγμα, σχεδόν το ήμισυ του συνόλου της αγοράς κεφαλαίων συνίσταται σε αμοιβαία κεφάλαια σε δολάρια, και θα μπορούσε να προβάλει κανείς το επιχείρημα ότι ένας ΟΣΕΚΑ που ασχολείται αποκλειστικά με τη διαχείριση ευρέως διαφοροποιημένου χαρτοφυλακίου σε δολάρια θα μπορούσε να σχηματίσει το 50 % των χρηματοπιστωτικών του στοιχείων από άλλον ΟΣΕΚΑ - και έτσι σύμφωνα με αυτό το συλλογισμό το όριο του 35 % σε υπενδύσεις άλλου ΟΣΕΚΑ είναι πολύ χαμηλό. Εξάλλου το άλμα από το 5 % του υφιστάμενου ορίου στο 50 % είναι ιδιαίτερα τολμηρό και για ισορροπία η πρόταση της Επιτροπής στο 35 % αποτελεί λογικό συμβιβασμό που κατά τη γνώμη της ΟΚΕ πρέπει να υιοθετηθεί.

3.3.3. H ΟΚΕ σημειώνει ότι δεν υπάρχει καμία διάταξη στην οποία να προβλέπονται παρεκκλίσεις όσον αφορά το ποσοστό συμμετοχής των μεριδίων άλλων ΟΣΕΚΑ στο παθητικό κάθε επιλέξιμου ΟΣΕΚΑ, που διατηρείται στο ανώτατο όριο του 10 %. Κατά την άποψη της ΟΚΕ, το ποσοστό αυτό πρέπει να αυξηθεί στο 35 %, επειδή ο κανόνας του 10 % του παθητικού είναι πολύ περιοριστικός: είναι πράγματι δύσκολο να ελεγχθεί η τήρηση μιας αναλογίας ο παρανομαστής της οποίας παρουσιάζει καθημερινώς διακυμάνσεις, δεδομένου ότι αντιπροσωπεύει το ενεργητικό κάποιου άλλου ΟΣΕΚΑ. Το πρόβλημα αυτό θα επιδεινωθεί, προφανώς, για τις επενδύσεις μεριδίων άλλων ΟΣΕΚΑ. Για τις άμεσες επενδύσεις εκ μέρους ενός φυσικού ή νομικού προσώπου, δεν προβλέπεται κανένα ποσοστό αυτού του είδους.

3.4. Αντίφαση στην έννοια των παραγώγων (τροποποιήσεις αριθ. 6 και 9 που προτείνουν τα άρθρα 21.3 και 24β)

3.4.1. Η πρόταση τροποποίησης του άρθρου 21 καθιστά σαφές ότι όλοι οι ΟΣΕΚΑ μπορούν να επενδύουν σε εξωχρηματιστηριακά παράγωγα για σκοπούς αποτελεσματικής διαχείρισης του χαρτοφυλακίου και πρέπει να γίνει αποδεκτή. Τούτο δεν αλλάζει το status quo, τουλάχιστον όπως ισχύει σε αρκετά κράτη μέλη. Ωστόσο, το νέο άρθρο 24β δεν επιτρέπει στους ΟΣΕΚΑ να χρησιμοποιούν παρόμοια παράγωγα σε ειδικές προθεσμιακές συμβάσεις και συμβάσεις προαιρέσεων όπου μόνο "τυποποιημένες" συμβάσεις μπορούν να χρησιμοποιηθούν. Τούτο θα περιορίσει χωρίς λόγο τις δραστηριότητες των ΟΣΕΚΑ που δρουν σε χώρες όπου οι συναλλαγές παραγώγων μέσων δεν είναι τόσο αναπτυγμένες.

3.4.2. Δεν γίνεται αναφορά στην περίπτωση της διάκρισης. Είναι γεγονός ότι τα εξωχρηματιστηριακά παράγωγα ενέχουν τον κίνδυνο του αντισυμβαλλομένου ο οποίος δεν υπάρχει στις τυποποιημένες συμβάσεις συναλλαγματικών συναλλαγών, και ο κίνδυνος αυτός είναι καλύτερα να ελεγχθεί παρά να τεθεί γενική απαγόρευση.

3.4.3. Η κατάλληλη απάντηση είναι να απαιτηθεί από τις αρμόδιες αρχές να διασφαλίσουν ότι θα χρησιμοποιείται επαρκής αριθμός αντισυμβαλλομένων που διαθέτουν κατάλληλη ποιότητα, στο πλαίσιο συγκεκριμένων ορίων, και ότι οι έλεγχοι θα είναι αυστηροί και οι τιμές σταθερές με διόρθωση των θέσεων ταυτόχρονη με αυτή των μεριδίων και ότι ο κίνδυνος θα ελέγχεται καταλλήλως από τον ΟΣΕΚΑ. (Βλέπε επίσης παρακάτω το σημείο 3.4.6.)

3.4.4. Η χρήση των παραγώγων μπορεί να συμβάλει τόσο στη μείωση και στο χειρισμό των κινδύνων όσο και στην αύξηση των κινδύνων, αλλά στο άρθρο 24β διατυπώνεται μόνο η άποψη ότι τα παράγωγα αυξάνουν τους κινδύνους.

3.4.5. Απαιτήσεις κάλυψης για τα παράγωγα μέσα (άρθρο 24β). Στην οδηγία προβλέπεται ότι ο κίνδυνος επί παραγώγων μέσων καλύπτεται από άλλα χρηματοπιστωτικά στοιχεία. Και τούτο για να αποφευχθεί η χρήση των παραγώγων μέσων ως μέσο ευρέος φάσματος ακάλυπτων κινδύνων. Σύμφωνα με την 9η αιτιολογική σκέψη του σχεδίου, η Επιτροπή ζητά την κάλυψη των πράξεων επί παραγώγων προϊόντων με τίτλους της ίδιας κατηγορίας που ισχύουν για το υποκείμενο χαρτοφυλάκιο (συμβάσεις που καλύπτονται από μετοχές για παράδειγμα). Η ΟΚΕ εκτιμά ότι η υποχρέωση αυτή θα εμποδίσει οιαδήποτε άλλη πράξη εκτός από την κάλυψη. Κρίνεται συνεπώς άσκοπα περιοριστική και θα πρέπει να καταργηθεί. Δεν είναι απαραίτητο να υπάρχει αντιστοιχία μεταξύ του υποκείμενου χαρτοφυλακίου και του κινδύνου επί παραγώγων επειδή τότε οι ΟΣΕΚΑ δεν θα μπορούν να χρησιμοποιούν παράγωγα μέσα για να προστατευθούν από κινδύνους εφόσον θα έχουν την ίδια θέση τόσο στις παράγωγες όσο και στις καλυπτόμενες αξίες. Δεν είναι απαραίτητος ο πλήρης συσχετισμός υποκείμενου χαρτοφυλακίου και κινδύνων επί παραγώγων, αλλά είναι σημαντικό η εταιρεία επενδύσεων να ανταποκρίνεται στις υποχρεώσεις της.

3.4.6. Εάν οι ΟΣΕΚΑ αναλαμβάνουν εξωχρηματιστηριακές πράξεις, οι αντισυμβαλλόμενοι τέτοιων πράξεων θα πρέπει να είναι αναγνωρισμένοι οργανισμοί από τις αρμόδιες αρχές των ΟΣΕΚΑ· τα χρηματοπιστωτικά στοιχεία θα πρέπει να αξιολογούνται ταυτόχρονα με τα μερίδια· η εταιρεία επενδύσεων θα πρέπει να μπορεί να προβεί σε πώληση ή σε ρευστοποίηση μέσων ανά πάσα στιγμή και το μέγιστο χρέος που μπορεί να έχει ένας αντισυμβαλλόμενος έναντι του ΟΣΕΚΑ με την εφαρμογή των διατάξεων των κατά βούλησιν συμβάσεων, δεν θα πρέπει να υπερβαίνει το 10 %.

3.4.7. Καλό θα ήταν να περιλαμβάνονται σε ενιαίο άρθρο όλες οι διατάξεις που αφορούν τη χρήση των παραγώγων μέσων από τους ΟΣΕΚΑ. Τούτο θα ενισχύσει τη διαφάνεια. Η ΟΚΕ κρίνει ότι είναι αναγκαία η τροποποίηση του άρθρου 21, ούτως ώστε οι ΟΣΕΚΑ να μπορούν να χρησιμοποιούν παράγωγα μέσα που βασίζονται σε κάθε είδους στοιχεία ενεργητικού που τους επιτρέπεται να κατέχουν. Θα πρέπει να εξακολουθήσουν να μπορούν να χρησιμοποιούν παράγωγα ξένου νομίσματος για να καλύπτουν το χρέος τους σε ξένο νόμισμα.

3.5. Δανεισμός τίτλων (τροποποίηση αριθ. 6, νέο άρθρο 21.4)

3.5.1. Οι πράξεις δανεισμού τίτλων μπορούν να εξασφαλιστούν όχι μόνο με ρευστά διαθέσιμα ή κινητές αξίες αλλά επίσης και με εγγυητικές επιστολές. Οι λέξεις "ή άλλοι κατάλληλοι τίτλοι" θα πρέπει να προστεθούν μετά τις λέξεις "κατάλληλες εγγυήσεις" .

3.5.2. Στην πρόταση της Επιτροπής ορθά προτείνεται να κατατίθενται οι ασφάλειες σε τρίτο, όταν οι ΟΣΕΚΑ δανείζουν τίτλους σε αποδέκτες των καταθέσεων τους. Ωστόσο, το ίδιο αποτέλεσμα μπορεί να επιτευχθεί και με άλλα μέσα, όπως η χρήση των ξεχωριστών λογαριασμών. Η οδηγία πρέπει να τροποποιηθεί για να μπορούν οι ΟΣΕΚΑ να δανείζουν τίτλους στους θεματοφύλακές τους αρκεί λαμβάνουν όλα τα απαραίτητα μέτρα για να αποφευχθεί κάθε σύγχυση μεταξύ της περιουσίας του θεματοφύλακα και της ασφάλειας που είναι προς όφελος του ΟΣΕΚΑ. Τουλάχιστον, οι ασφάλειες να κατατίθενται σε λογαριασμό εγγύησης στο όνομα του ΟΣΕΚΑ και να αναφέρονται στα βιβλία του θεματοφύλακα.

3.6. Αναπαραγωγή των χρηματιστηριακών δεικτών - Tracker funds (τροποποίηση 7, εισαγωγή νέου άρθρου 22α)

3.6.1. Η παρούσα οδηγία μπορεί να εμποδίσει τους ΟΣΕΚΑ να επενδύουν για την αναπαραγωγή της σύνθεσης ορισμένων χρηματιστηριακών δεικτών, όταν μια συγκεκριμένη εταιρεία εκδόσεων διαθέτει πάνω από το 10 % των τίτλων του εθνικού χρηματιστηρίου. Και τούτο διότι ένας ΟΣΕΚΑ δεν μπορεί να επενδύσει περισσότερο από το 10 % του ενεργητικού του σε αξίες του ίδιου εκδότη.

3.6.2. Στην οδηγία προτείνεται η αύξηση του ορίου αυτού στο 35%, στην περίπτωση εγκεκριμένου από τις αρμόδιες αρχές δείκτη. Ωστόσο, η αύξηση του ορίου πρέπει να επιτραπεί μόνο στην περίπτωση που ο ΟΣΕΚΑ επιδιώκει την "αναπαραγωγή της σύνθεσης ορισμένων χρηματιστηριακών δεικτών", και η πλήρης αναπαραγωγή ενός δείκτη μπορεί να αποβεί δαπανηρή μέθοδος για την αναπαραγωγή των οικονομικών αποτελεσμάτων ενός δείκτη - ειδικότερα για μικρότερες εταιρείες επενδύσεων, όπου η συγκέντρωση στατιστικών στοιχείων με δειγματοληπτική έρευνα και η χρήση παραγώγων μέσων μπορεί να χρησιμοποιηθούν για την αναπαραγωγή της απόδοσης.

3.6.3. Κατά συνέπεια η τελευταία γραμμή του άρθρου 22α.1 που αναφέρει ότι "η επενδυτική πολιτική του ΟΣΕΚΑ είναι η αναπαραγωγή της σύνθεσης δεδομένου χρηματιστηριακού δείκτη" να αντικατασταθεί από την ακόλουθη πρόταση: "ο στόχος της διαχείρισης να ανταποκρίνεται στην εξέλιξη ενός συγκεκριμένου δείκτη χρηματοδοτικών μέσων". Πράγματι, η ΟΚΕ θεωρεί ότι η διατύπωση του σχεδίου είναι πολύ αυστηρή και δεν αφήνει περιθώρια να συμπεριληφθούν για παράδειγμα οι ΟΣΕΚΑ με ενισχυμένη απόδοση.

3.6.4. Η πρόταση για αύξηση του ορίου επενδύσεων σε 35% για την αναπαραγωγή των χρηματιστηριακών δεικτών θέτει αφ'εαυτής δύο ερωτήματα: Είναι αυτό φρόνιμο; Μήπως έχει ανεπιθύμητα στρεβλωτικά αποτελέσματα;

3.6.5. Το όριο του 35 % είναι πολύ υψηλό, όπως και το 10 % είναι πολύ χαμηλό. Το λογικό για τους ΟΣΕΚΑ είναι να μπορούν οι μικροί επενδυτές να έχουν οφέλη από την διαφοροποίηση που συνήθως επιφυλάσσεται στους επενδυτές που είναι ικανοί να επενδύσουν σε μεγάλα χαρτοφυλάκια. Ένα όριο της τάξης του 20 % θα ήταν αρκετό προκειμένου να διασφαλιστεί ότι όλοι οι μεγάλοι δείκτες μπορούν να αναπαραχθούν. Τούτο θα πρέπει να συμπληρωθεί από ένα ανώτατο όριο πάνω από 10 % του 50 % του συνόλου των στοιχείων ενεργητικού που αποτελείται από επενδύσεις σε ατομικές επιχειρήσεις η κάθε μια από τις οποίες είναι πάνω από το 10 % των στοιχείων του ενεργητικού. Επισημαίνεται ότι η πρόταση να αυξηθεί το όριο των επενδύσεων σε ειδική επιχείρηση αντανακλά το γεγονός ότι μια συγκεκριμένη επιχείρηση μπορεί να αντιπροσωπεύει πολύ πάνω από το 10 % της αγοράς κεφαλαίων σε ορισμένα κράτη μέλη (π.χ. διαθέτει πάνω από το 10 % των μετοχών στο χρηματιστηριακό δείκτη). Ωστόσο μια από τις συνέπειες του ενιαίου νομίσματος θα είναι η μείωση της σημασίας των εθνικών χρηματιστηριακών δεικτών και η σημαντική αύξηση της σημασίας των πανευρωπαϊκών δεικτών, εφόσον οι επενδυτές θα στρέψουν τη διαχείριση του χαρτοφυλακίου τους από χώρες σε τομείς και σε μείζονες διεθνείς εταιρείες. Έχει ήδη αναπτυχθεί αριθμός πανευρωπαϊκών χρηματιστηριακών δεικτών και ομολογιών για να δείξουν αυτή την τάση και να ανταποκριθούν στις ανάγκες των επενδυτών. Κατά συνέπεια, μια μεγάλη διεθνής επιχείρηση που αντιπροσωπεύει πάνω από το 10 % του χρηματιστηριακού δείκτη της χώρας προέλευσης θα έχει μικρότερο ποσοστό χρηματοπιστωτικών στοιχείων σε έναν πανευρωπαϊκό δείκτη. Εν συντομία, ενώ η προτεινόμενη αύξηση του ορίου είναι ευπρόσδεκτη, το πρόβλημα που δημιουργεί φαίνεται ότι με την πάροδο του χρόνου παύει να υφίσταται.

3.6.6. Η πρόταση, με το να εγκρίνει υψηλότερο όριο για την αναπαραγωγή χρηματιστηριακών δεικτών, ενδέχεται να δημιουργήσει στρεβλώσεις στην αγορά προς όφελος των δεικτών αυτών και σε βάρος των κεφαλαίων διαχείρισης. Με τα κεφάλαια διαχείρισης επιδιώκεται η μείωση των δεικτών και ο μόνος τρόπος για την επίτευξη τούτου είναι η πραγματοποίηση ενισχυμένων επενδύσεων σε ορισμένες μετοχές. Εάν τα κεφάλαια διαχείρισης περιοριστούν στο όριο του 10 %, θα προκύψουν καταστάσεις όπου δεν θα είναι δυνατό να υπάρξει ούτε ουδέτερη στάθμιση για ένα συγκεκριμένο εκδότη, πόσο μάλλον αν είναι υπερσταθμισμένα στη συγκεκριμένη μετοχή. Εάν οι κανόνες διαφοροποίησης γίνουν πιο ευέλικτοι θα πρέπει να γίνουν για κάθε είδους κεφαλαίων.

3.6.7. Οι διατάξεις του άρθρου 22α (2) δεν θα πρέπει να εφαρμόζονται για την αναπαραγωγή χρηματιστηριακών δεικτών.

3.7. Αμοιβαία κεφάλαια διαθεσίμων (τροποποίηση αριθ. 9, νέο άρθρο 24α)

3.7.1. Η πρόταση με την οποία καθίσταται δυνατή η δημιουργία κεφαλαίων επενδύσεων σε τραπεζικές καταθέσεις είναι ευπρόσδεκτη. Είναι επίσης σωστό τα κεφάλαια αυτά να αποτελέσουν αντικείμενο κατάλληλων ρυθμίσεων. Ωστόσο πρέπει τα κεφάλαια αυτά να είναι και σημαντικά και ανάλογα. Η πρόταση της Επιτροπής πρέπει να αναθεωρηθεί για να περιλαμβάνει και αυτή την πτυχή.

3.7.2. Το άρθρο 24α.1 περιορίζει τις επενδύσεις σε πιστωτικά ιδρύματα που παρέχουν "επαρκείς χρηματοπιστωτικές και επαγγελματικές εγγυήσεις". Τα πιστωτικά ιδρύματα της ΕΕ διέπονται από τα κριτήρια χορήγησης αδείας και κεφαλαίου καθώς και από τις απαιτήσεις περί κατανομής των κινδύνων των οδηγιών της ΕΕ. Αυτές συμφωνούν με τα πρότυπα που έχουν εγκριθεί σε διεθνές επίπεδο και τα οποία γενικά εφαρμόζονται σε όλες τις τράπεζες που δρουν σε διεθνές επίπεδο. Δεν είναι σαφές εάν η προτεινόμενη οδηγία επιδιώκει κάτι παραπάνω από αυτό. Επιπλέον, η εφαρμογή του ορίου 10 % υπονοεί ότι οι τραπεζικές καταθέσεις ενέχουν τους ίδιους κινδύνους με τα αποθεματικά και με τα ομόλογα. Τούτο όμως δεν ισχύει και ένα όριο της τάξης του 30 % θα ήταν πιο κατάλληλο για να φανεί το υψηλό επίπεδο του ρυθμιστικού ελέγχου στον οποίο υπόκεινται οι τράπεζες της ΕΕ, και άλλες τράπεζες που πληρούν τα διεθνή πρότυπα.

3.7.3. Το άρθρο 24α.3 απαιτεί να προειδοποιούνται οι επενδυτές ότι ο ΟΣΕΚΑ επενδύει σε τραπεζικές καταθέσεις. Οι επενδυτές είναι σωστό να είναι σαφώς ενημερωμένοι για τη φύση των ΟΣΕΚΑ και των ενδεχόμενων κινδύνων, τούτο όμως είναι δυσανάλογο. Η διάταξη αυτή, που είναι παρόμοια με την διάταξη του άρθρου 24β.2 για την προειδοποίηση των κινδύνων σχετικά με τα παράγωγα μέσα, θεωρεί τις καταθέσεις το ίδιο επικίνδυνες με τα παράγωγα μέσα.

3.7.4. Τέλος, το άρθρο 24α.4 απαγορεύει τις επενδύσεις σε καταθέσεις σε πιστωτικό ίδρυμα που ασκεί για λογαριασμό τους τα καθήκοντα του θεματοφύλακα. Τούτο είναι πολύ απόλυτο. Εάν εφαρμόζονται οι κατάλληλες διαδικασίες που διασφαλίζουν ότι υπάρχει κατάλληλη διαφοροποίηση και ανεξάρτητη ανάλυση για τις επενδύσεις, και εάν οι αποφάσεις για τις επενδύσεις είναι πραγματικά ανεξάρτητες, τότε δεν χρειάζεται απαγόρευση της κάλυψης.

3.7.5. Το άρθρο επισημαίνει επίσης ένα κενό της οδηγίας. Τα όρια διατυπώνονται ως όρια επενδύσεων. Τούτο όμως αφήνει ακάλυπτες άλλες μορφές κινδύνων. Για παράδειγμα, πέρα από τις καταθέσεις, ένας ΟΣΕΚΑ μπορεί να επενδύσει σε ένα πιστωτικό ίδρυμα που προκύπτει από ομόλογα ή από ίδια κεφάλαια, και ο κίνδυνος του αντισυμβαλλομένου προκύπτει από τις συναλλαγές επί εξωχρηματιστηριακών παραγώγων μέσων. Τούτο αποτελεί ευκαιρία να ενσωματωθούν στην οδηγία γενικά όρια εκθέσεως στους κινδύνους.

3.8. Προειδοποίηση για κινδύνους σε προθεσμιακές συμβάσεις χρηματοπιστωτικών μέσων και σε συμβάσεις προαιρέσεων (άρθρο 24β.2)

3.8.1. Στην πρόταση απαιτείται "η διαφημιστική δημοσίευση να περιέχει εμφανή σημείωση που να εφιστά την προσοχή στο γεγονός ότι ο ΟΣΕΚΑ επενδύει .... σε προθεσμιακές συμβάσεις χρηματοπιστωτικών μέσων και σε συμβάσεις προαιρέσεων. Τα έγγραφα αυτά να περιέχουν επίσης μια προειδοποίηση ότι οι επενδύσεις στα μερίδια αυτών των ΟΣΕΚΑ είναι κατάλληλες μόνο για έμπειρους επενδυτές."

3.8.2. Η προειδοποίηση αυτή είναι ιδιαίτερα σημαντική για τους ΟΣΕΚΑ που επενδύουν σε προθεσμιακές συμβάσεις χρηματοπιστωτικών μέσων και σε συμβάσεις προαιρέσεων που χρησιμοποιούνται για την απόκτηση κερδοσκοπικής θέσης. Ωστόσο, τα παράγωγα μέσα μπορούν να χρησιμοποιηθούν για τη δημιουργία κεφαλαίων τα οποία να είναι εξ ολοκλήρου κατάλληλα για άπειρους επενδυτές και όπου η εν λόγω προειδοποίηση μπορεί να είναι παραπλανητική, για παράδειγμα:

- index tracking funds - τα παράγωγα μπορούν συχνά να χρησιμοποιηθούν για την αναπαραγωγή δείκτη ώστε να είναι φθηνότερος και αποτελεσματικότερος από ό,τι η διατήρηση όλων των στοιχείων του χαρτοφυλακίου στις κατάλληλες αναλογίες· και

- τα προστατευόμενα κεφάλαια - τα παράγωγα χρησιμοποιούνται για να μειωθούν οι απώλειες κεφαλαίων από τις οποίες κινδυνεύουν οι επενδυτές κατά τη συμμετοχή τους στο μετοχικό κεφάλαιο, συμπεριλαμβανομένων των εγγυήσεων ότι οι επενδυτές δεν κινδυνεύουν από απώλεια κεφαλαίων.

3.8.3. Η πρόταση ότι οι επενδυτές σε προθεσμιακές συμβάσεις χρηματοπιστωτικών μέσων και σε συμβάσεις προαιρέσεων έχουν πάντα ανάγκη συμπληρωματικών προειδοποιήσεων και ότι είναι κατάλληλες μόνο για έμπειρους επενδυτές πρέπει κατά συνέπεια να γίνει αποδεκτή. Όπως έχουν αυτές οι προτάσεις έρχονται σε αντίφαση με την πρόθεση της Επιτροπής να επιτρέψει την ανάπτυξη των χρηματιστηριακών δεικτών.

3.9. Απαγόρευση της χρήσης μη κοινοτικών θυγατρικών (τροποποίηση αριθ. 12, τροποποίηση του άρθρου 25.3)

3.9.1. Η Επιτροπή προτείνει την απαγόρευση της χρήσης μη κοινοτικών θυγατρικών από τους ΟΣΕΚΑ εφόσον για τον αποτελεσματικό έλεγχο απαιτείται η εγκατάσταση σε κοινοτικό έδαφος κάθε θυγατρικής. Τούτο δεν αιτιολογεί τα όσα εφαρμόζονται σε άλλους τομείς της νομοθεσίας της ενιαίας αγοράς, και ορισμένα κράτη μέλη επιτρέπουν στους ΟΣΕΚΑ να κάνουν χρήση παρόμοιων θυγατρικών. Υπό τον όρο ότι οι αρμόδιες αρχές είναι ικανοποιημένες και ότι μπορούν να ελέγχουν αποτελεσματικά τις δραστηριότητες μη κοινοτικών θυγατρικών και δεδομένου ότι δεν απειλούνται τα συμφέροντα των κατόχων τίτλων, δεν είναι αναγκαία η γενική απαγόρευση. Η απαγόρευση μπορεί να έχει αρνητικές συνέπειες εάν, για παράδειγμα, εμποδίζει τους ΟΣΕΚΑ να έχουν όφελος από συμβάσεις διπλής φορολόγησης με τρίτες χώρες.

4. Συμπεράσματα

4.1. Η ΟΚΕ εκφράζει την ικανοποίησή της και αποδέχεται την πρόταση της Επιτροπής. Καλεί δε το Συμβούλιο και το Ευρωπαϊκό Κοινοβούλιο να την εξετάσουν το συντομότερο δυνατό. Ωστόσο ορισμένα σημεία χρήζουν μεγαλύτερης προσοχής και ενδεχομένως τροποποιήσεων.

4.1.1. Η ΟΚΕ καλεί την Επιτροπή να λάβει υπόψη της τις παρατηρήσεις της σχετικά με:

- τις ασάφειες του σχεδίου οδηγίας όσον αφορά τα μέσα χρηματαγοράς (σημείο 3.2),

- την αντίφαση στην έννοια των παραγώγων μέσων (σημείο 3.4),

- τους περιορισμούς στο δανεισμό τίτλων (σημείο 3.5),

- την αναπαραγωγή χρηματιστηριακών δεικτών (σημείο 3.6),

- την αντίφαση μεταξύ αναπαραγωγής των χρηματιστηριακών δεικτών και των κεφαλαίων διαχείρισης (σημείο 3.6.6),

- τους περιορισμούς επενδύσεων σε αμοιβαία κεφάλαια διαθεσίμων (σημείο 3.7),

- την προειδοποίηση για κινδύνους σε προθεσμιακές συμβάσεις χρηματοπιστωτικών μέσων και σε συμβάσεις προαιρέσεων (σημείο 3.8),

- την απαγόρευση της χρήσης μη κοινοτικών θυγατρικών (σημείο 3.9).

Βρυξέλλες, 25 Φεβρουαρίου 1999.

Η Πρόεδρος

της Οικονομικής και Κοινωνικής Επιτροπής

Beatrice RANGONI MACHIAVELLI

(1) ΕΕ C 280 της 9.9.1998, σ. 6.

(2) ΕΕ L 375 της 31.12.1985, σ. 3.

(3) CΟΜ(98) 449 τελικό και CΟΜ(98) 451 τελικό.

(4) COM(98) 451 τελικό.

(5) ΕΕ C 101 της 12.4.1999.

(6) ΕΕ C 75 της 26.3.1977, σ. 10.

ΠΑΡΑΡΤΗΜΑ

στη γνωμοδότηση της Οικονομικής και Κοινωνικής Επιτροπής

Το παράρτημα αυτό δείχνει τις τροποποιήσεις που επιφέρει η Επιτροπή στην οδηγία του 1985.

>ΘΕΣΗ ΠΙΝΑΚΑ>